Mpumalanga-LUR erken polisie het wapens verloorArgieffoto Cynthia Tshabalala, LUR vir veiligheid en sekuriteit in Mpumalanga, het erken dat ŉ groot getal wapens by die polisie in dié provinsie verlore geraak het. Tshabalala het in antwoord op vrae van die VF Plus oor onder meer wapens en plofstof wat gebruik word in transitorooftogte en rooftogte by sake-ondernemings en woonhuise, gesê daar het in die afgelope vier jaar 210 dienspistole, agt outomatiese aanvalsgewere en vier haelgewere van die polisie verlore geraak. “Die VF Plus is baie bekommerd hieroor, aangesien van die wapens in die hande van misdadigers kan beland wat dit kan gebruik in plaasaanvalle en ander gewapende rooftogte,” het Werner Weber, provinsiale leier van die VF Plus in Mpumalanga, in ŉ verklaring gesê. Die VF Plus sal verdere vrae stel rakende die stappe wat gedoen is teen polisielede wat hul wapens verloor het, watter polisiekantore betrokke is en of enige van die vermiste wapens aan bogenoemde misdade gekoppel is. Maroela Media het vroeër berig wapenamnestie skop vanjaar op 1 Desember af en sal ses maande lank duur. Die amnestie‑periode van ses maande is volgens Bheki Cele, die minister van polisie, daarop gemik om die aantal onwettige wapens in private besit te verminder. Adv. John Welch, die voorsitter van die Suid-Afrikaanse Geweereienaarsvereniging (SAGV), meen die meeste vuurwapeneienaars is egter huiwerig om hul wapens aan die polisie te oorhandig, omdat die polisie wapens verloor. Volgens Welch het daar die laaste vyf jaar sowat 4 500 vuurwapens en 9,5 miljoen patrone by polisiestasies reg oor die land weggeraak. “Slegs vanjaar het daar 500 wapens uit polisiestasies verdwyn,” het hy gesê. Cele het daarop geantwoord dat daar verskeie maatreëls ingestel gaan word om dié probleem te bekamp. Lees meer.